《流花桥怀古 其一》
明代·彭世潮

霸业繁华事已空，江山如旧画图中。仙城日月留秦照，珠海云霞忆汉风。

渔艇棹歌归柳绿，野田烟景葬桃红。美人千古香魂在，粉腻随花出渚东。

作者简介：彭世潮，字源大，号龙溪。东莞人。明世宗嘉靖四年（一五二五）举人。授福建古田教谕，升国子监学录，擢陕西道监察御史。以不能事权贵，左迁福清令。著有《龙溪漫兴》。民国张其淦《东莞诗录》卷一一有传。